Informe de resultats del procés participatiu sobre l’avaluació del compliment de les obligacions de transparència

Data: 30.11.2021

Contingut

[1. Procés participatiu 3](#_Toc89164539)

[1.1 Marc legal i criteris interpretatius 3](#_Toc89164540)

[1.2 Antecedents i context 3](#_Toc89164541)

[1.3 Objectius 4](#_Toc89164542)

[1.4 Eixos de debat 5](#_Toc89164543)

[1.5 Metodologia 5](#_Toc89164544)

[2. Resultats del procés participatiu 7](#_Toc89164545)

[2.1 Participació 7](#_Toc89164546)

[2.2 Respostes al qüestionari 7](#_Toc89164547)

[2.3 Anàlisi de les respostes al qüestionari 10](#_Toc89164548)

[2.4 Propostes rebudes 12](#_Toc89164549)

[2.5 Anàlisi de les propostes rebudes 13](#_Toc89164550)

[2.6 Anàlisi conjunta de respostes al qüestionari i de les propostes rebudes 14](#_Toc89164551)

[3. Conclusions 15](#_Toc89164552)

# 1. Procés participatiu

## 1.1 Marc legal i criteris interpretatius

La Llei 19/2014, de transparència, accés a la informació i bon govern (LTAIPBG, d’ara endavant), disposa que els subjectes obligats han d’establir procediments basats en indicadors objectius per a avaluar el compliment de les obligacions de transparència. Així mateix, indica que en aquests procediments s’ha de garantir la participació d’experts independents i dels ciutadans.

El Decret 8/2021, de 9 de febrer, sobre la transparència i el dret d'accés a la informació pública, indica que en el cas de l'Administració de la Generalitat i les entitats del seu sector públic, l'avaluació del grau de compliment intern de les seves obligacions de publicitat activa l'ha d'efectuar cada departament, amb periodicitat anual, i ha d'incloure un apartat referit al sector públic vinculat[[1]](#footnote-1).

La Comissió Interdepartamental de Transparència i Govern Obert (CITGO) va aprovar, en la reunió de de 19 de novembre de 2018, el model d’avaluació del compliment de les obligacions de transparència.

## 1.2 Antecedents i context

El mes de març de 2016 es va elaborar un informe intern d’avaluació del compliment de les obligacions de transparència de l’Administració de la Generalitat de Catalunya, per conèixer-ne quin era el grau de compliment un cop passats els sis primers mesos de vigència de la LTAIPBG (de l’1 de juliol al 31 de desembre de 2015).

L’any 2018 es va fer una nova avaluació i es va elaborar l’informe d’avaluació corresponent, publicat al Portal de Govern Obert[[2]](#footnote-2). En aquest informe es proposaven una sèrie de recomanacions de millora. Entre d’altres, l’aprovació del model d’avaluació per la CITGO esmentat més amunt.

Durant l’any 2019 es va dur a terme una nova avaluació. Aquest cop, com a novetat, es va fer un procés participatiu sobre l’avaluació feta, per donar participació a experts independents i a la ciutadania en el procediment d’avaluació. L’informe de retorn del procés elaborat l’abril de l’any 2020 va retre comptes en relació amb les propostes rebudes[[3]](#footnote-3).

Entre final de 2020 i principis de 2021 s’ha tornat a fer una nova avaluació, de la qual s’ha elaborat l’informe corresponent el mes de març d’enguany. Durant el mes de setembre se n’ha iniciat un nou procés participatiu. En el Portal Participa ha estat habilitat un espai per a aquest procés[[4]](#footnote-4) en el qual s'han publicat i es poden consultar els documents relatius a l’avaluació realitzada i al procés participatiu.

## 1.3 Objectius

L’actual procés participatiu té els objectius següents.

**Objectius estratègics:**

* Millorar la legitimitat i credibilitat de la política de transparència de la Generalitat de Catalunya a través de l’avaluació com a mecanisme de retiment de comptes.
* Teixir noves relacions i millorar la governança amb els agents afectats per la política pública.

**Objectius principals:**

* Recollir mesures i propostes per enriquir i millorar l’avaluació del compliment de les obligacions de transparència respecte de la informació subjecta a publicitat activa.
* Presentar el document d’avaluació corresponent a l’any 2020 als experts independents i ciutadania perquè en facin observacions sobre les conclusions i recomanacions.

**Objectius específics:**

1. Millorar, si s’escau, el procediment d’avaluació del compliment de les obligacions de transparència. Identificar aspectes de millora en el sistema d’avaluació del compliment de les obligacions de transparència de l’Administració de la Generalitat de Catalunya.
2. Rebre l’opinió de la ciutadania i de les persones expertes en la matèria sobre l’informe d’avaluació. Conèixer l’opinió de la ciutadania i de les persones expertes en la matèria en relació amb el document sobre l’avaluació de les obligacions de transparència de l’Administració de la Generalitat de Catalunya.

## 1.4 Eixos de debat

El procés participatiu s’estructura al voltant de 2 eixos temàtics per donar resposta als objectius plantejats.

1. **El procediment d’avaluació del compliment de les obligacions de transparència.**

En aquest eix es vol conèixer si la metodologia emprada, recollida en el Model d’avaluació, és satisfactòria per mesurar adequadament el compliment de les obligacions de transparència.

El model d’avaluació emprat es basa en la valoració de la informació subjecta a publicitat activa. Per a aquesta finalitat, el model estableix quatre indicadors d’avaluació. La valoració de cada informació és la mitjana ponderada de la valoració donada a cadascun dels indicadors.

1. **L’informe d’avaluació del compliment de les obligacions de transparència.**

Dins aquest eix de debat es vol rebre informació sobre el contingut de l’informe d’avaluació, és a dir, rebre l’opinió de la ciutadania i de les persones expertes en la matèria respecte del document.

## 1.5 Metodologia

El procés participatiu ha previst una participació en línia entre el 15 de setembre al 30 d’octubre de 2021.

Aquesta participació en línia dona la possibilitat, per una banda, de respondre un qüestionari amb preguntes tancades i obertes (en total, setze preguntes) sobre aspectes concrets del sistema d’avaluació i de l’informe d’avaluació i, per una altra, la possibilitat de fer-ne aportacions i propostes sobre els dos eixos de debat.

**1. Qüestionari:**

Sobre l’eix 1: El procediment d’avaluació del compliment de les obligacions de transparència.

* Pel que fa a les obligacions de transparència:

1. Creieu que hi ha obligacions de transparència més importants que d’altres? (sí/no)
2. En cas afirmatiu, ens podeu dir quines i quin pes creieu que haurien de tenir?

* En relació amb els indicadors d’avaluació:

1. Penseu que els quatre indicadors d’avaluació del model recullen de forma adequada les obligacions de transparència establertes en la Llei? (sí/no)
2. En cas negatiu, quin nombre us semblaria adequat?

* Respecte del sistema de valoració dels indicadors:

1. Trobeu encertat el sistema de valoració de cada indicador (amb cinc valors possibles: 0, 25, 50, 75, 100)? (sí/no)
2. En cas que no, quin proposaríeu?

* Quant a la informació publicada al Portal de la Transparència:

1. Trobeu a faltar alguna informació que creieu que hauria de ser-hi? (sí/no)
2. En cas afirmatiu, ens podeu dir quina o quines?
3. Penseu que la informació és comprensible? (sí/no)
4. Penseu que s’han de fer massa clics per arribar a la informació que es busca? (sí/no)
5. Trobeu que la informació publicada està actualitzada? (sí/no)

* En relació amb l’avaluació:

1. A banda de l’avaluació feta per l’Administració creieu que seria important tenir una altra avaluació externa a l’administració? (sí/no)

Sobre l’eix 2: L’informe d’avaluació del compliment de les obligacions de transparència.

* Pel que fa a l’estructura de l’informe:

1. Creieu que l’estructura de l’informe és adequada? (sí/no)
2. En cas negatiu, animeu-vos a fer-nos alguna proposta (enllaç a la proposta de debat).

* Quant al resultat obtingut:

1. Creieu que el resultat de l’informe (un 88’92%) reflecteix fidelment el compliment de les obligacions de transparència de la informació subjecta a publicitat activa de l’Administració de la Generalitat de Catalunya? (sí/no)
2. En cas contrari, per quins motius?

**2. Propostes obertes per al debat:**

Sobre l’eix 1: El procediment d’avaluació del compliment de les obligacions de transparència.

* Com podem millorar el procediment d’avaluació de la informació que es publica al Portal de la Transparència?

Sobre l’eix 2: L’informe d’avaluació del compliment de les obligacions de transparència.

* Com podem millorar l’informe d’avaluació?

# 2. Resultats del procés participatiu

## 2.1 Participació

Entre el 15 de setembre i el 30 d’octubre ha estat oberta la fase de participació en línia. En aquesta fase s’han rebut un total de 6 propostes i un total de 14 respostes al qüestionari.

## 2.2 Respostes al qüestionari

S’han rebut catorze respostes anònimes al qüestionari. Tot seguit, es mostren les respostes a cadascuna de les setze preguntes.

1. Creieu que hi ha obligacions de transparència més importants que d’altres? (sí/no)

|  |  |
| --- | --- |
| Respostes afirmatives: | 8 |
| Respostes negatives: | 6 |

2. En cas afirmatiu, ens podeu dir quines i quin pes creieu que haurien de tenir?

S’han rebut 7 respostes:

- “Contractació pública i els criteris en processos selectius”.

- “Totes les obligacions de transparència tenen una importància considerable, aproximadament al mateix nivell. Ara bé, de totes les obligacions expressades, la de facilitar la informació amb formats reutilitzables potser no té interès pels ciutadans, ja que el més important és que la informació sigui veraç, complerta i accessible. D’altra banda, una qüestió a tenir en compte és que l’obligació de garantir que la informació s’actualitzi permanentment no seria en sí una obligació, sinó que ja ha d’estar inclosa en l’obligació de difondre la informació d’una manera veraç i objectiva, no podent existir aquesta si la informació no està permanentment actualitzada”.

- “Les marcades a la llei de transparència”.

- “La gestió pressupostària i el sentit de les decisions dels diferents alts càrrecs així com el motiu de les seves reunions”.

- “Crec que haurien de ser prioritàries aquelles que generen un major interès, com per exemple les de caire econòmic i social”.

- “Facilitar la consulta de la informació amb l’ús de mitjans informàtics en formats fàcilment comprensibles. Al menos el doble que las otras”.

3. Penseu que els quatre indicadors d’avaluació del model recullen de forma adequada les obligacions de transparència establertes en la Llei? (sí/no)

|  |  |
| --- | --- |
| Respostes afirmatives: | 12 |
| Respostes negatives: | 2 |

4. En cas negatiu, quin nombre us semblaria adequat?

S’ha rebut una resposta:

- “Afegiria uno dìnterés i potencial de l'informació i un altre de relació entre les informacions”.

5. Trobeu encertat el sistema de valoració de cada indicador (amb cinc valors possibles: 0, 25, 50, 75, 100)? (sí/no)

|  |  |
| --- | --- |
| Respostes afirmatives: | 12 |
| Respostes negatives: | 2 |

6. En cas que no, quin proposaríeu?

S’han rebut 2 respostes:

- “Una escala de liker de 7 o 10 punts”.

- “10 tramos, con la escala de 10. (10,20,30), o del 1 al 10”.

7. Trobeu a faltar alguna informació que creieu que hauria de ser-hi? (sí/no)

|  |  |
| --- | --- |
| Respostes afirmatives: | 5 |
| Respostes negatives: | 9 |

8. En cas afirmatiu, ens podeu dir quina o quines?

S’han rebut 5 respostes:

- “Dades de llicències concedides, dades empresarials d’inversió, nombre d’empreses estrangeres, tancades, etc.”

- “En els cas d'alts càrrecs etc, no només amb qui es reuneixen o on van, també el assumpte de la reunió. Altra informació referent per exemple a cap a quin sentit aniran les decisions que es pendran des de les institucions. Molta més transparència de funció pública per la gent que vulgui preparar unes oposicions, ja que sinó ets interí no t'assabentes de res. Més informació sobre la gestió pressupostària.”

- “Proceso de selecció plantilles de correcció”.

- “Més detall/concreció en temes sensibles”.

- “Mas servicios, equipamientos y recursos georrgerenciados. Actualizacion de algunos censos comerciales, de entidades, en los que no se contemplan las bajas, y por tanto su utilidad se reduce mucho”.

9. Penseu que la informació és comprensible? (sí/no)

|  |  |
| --- | --- |
| Respostes afirmatives: | 9 |
| Respostes negatives: | 5 |

10. Penseu que s’han de fer massa clics per arribar a la informació que es busca? (sí/no)

|  |  |
| --- | --- |
| Respostes afirmatives: | 6 |
| Respostes negatives: | 8 |

11. Trobeu que la informació publicada està actualitzada? (sí/no)

|  |  |
| --- | --- |
| Respostes afirmatives: | 7 |
| Respostes negatives: | 7 |

12. A banda de l’avaluació feta per l’Administració creieu que seria important tenir una altra avaluació externa a l’administració? (sí/no)

|  |  |
| --- | --- |
| Respostes afirmatives: | 11 |
| Respostes negatives: | 3 |

13. Creieu que l’estructura de l’informe és adequada? (sí/no)

|  |  |
| --- | --- |
| Respostes afirmatives: | 12 |
| Respostes negatives: | 2 |

14. En cas negatiu, animeu-vos a fer-nos alguna proposta (enllaç a la proposta de debat).

S’han rebut 2 respostes:

- “El document d'avaluació que ha de servir per acabar fent l'informe d'avaluació no és gens accessible ni amigable ni entenedor.”.

- “Pienso que no pondera la importancia de manera adecuada, da más valor a la forma que al fondo, aunque las hay mucho peores”.

15. Creieu que el resultat de l’informe (un 88’92%) reflecteix fidelment el compliment de les obligacions de transparència de la informació subjecta a publicitat activa de l’Administració de la Generalitat de Catalunya? (sí/no)

|  |  |
| --- | --- |
| Respostes afirmatives: | 7 |
| Respostes negatives: | 6 |

16. En cas contrari, per quins motius?

S’han rebut 5 respostes:

- “En relació amb l’accessibilitat, considerem que la puntuació obtinguda (93,25% de compliment) pot no correspondre amb la realitat, i és que la forma en què s’ordena i estructura la informació, en fa difícil l’accés. En aquest sentit, hi ha vegades que la pàgina a la que et direcciona no coincideix amb el contingut que esperaves trobar. Així mateix, cal fer un gran nombre de clics per arribar a la informació (segurament, fàcilment estalviables) i això pot provocar que el ciutadà desisteixi de buscar allò que precisa conèixer. Finalment, i en quant a la pregunta 12, ens agradaria afegir que per tal que una avaluació sigui el més imparcial possible, és interessant que, a més d’existir una avaluació o “autoavaluació” de l’Administració pública en qüestió, hi hagi altres entitats o institucions externes que duguin a terme una avaluació de la transparència.”.

- “No tenim suficients dades com per a respondre aquesta pregunta”.

- “En un sentit purament normatiu compleix les obligacions. En un sentit ètic i de promoció del bon govern, no, ja que la informació és poc actualitzada, rígida, i molt superficial. La idea hauria de ser que si vull saber una cosa, la puc trobar i/o preguntar, però l'accès a la info pública triga com a mínim un mes, per tant no és gaire àgil”.

- “A nivell personal dóna la sensació de que hi ha quelcom amagat que manca publicar, incrementant desconfiança”.

- “Me parece muy alto, aunque quizá si cumple con los mínimos, pero pienso que ya que se dispone de la estructura para mostrarlos, debería haber mucha más información y recursos”.

## 2.3 Anàlisi de les respostes al qüestionari

Respecte de la pregunta sobre si existeixen unes obligacions de transparència més importants que altres, un 57% de les respostes creu que sí, enfront un 43% que pensa que no. De les persones que responen afirmativament, una pensa que les més importants serien que la informació sigui veraç (inclou que estigui actualitzada), complerta i accessible. Una altra diu que facilitar la consulta de la informació amb l’ús de mitjans informàtics en formats fàcilment comprensibles, i que això hauria de tenir almenys el doble de pes que les altres. Una altra diu que totes les que indica la Llei. Les altres no fan referència a obligacions de transparència pròpiament, sinó a informacions a publicar.

Quant a la pregunta sobre si els quatre indicadors d’avaluació del model recullen de forma adequada les obligacions de transparència establertes en la Llei, la gran majoria pensa que sí, en concret el 85% de les respostes. Una de les respostes que diu que no, indica que afegiria un d’interès i potencial de la informació i un altre de relació entre les informacions, però aquests no serien obligacions de transparència, d’acord amb la Llei.

Respecte de si es troba encertat el sistema de valoració de cada indicador (amb cinc valors possibles: 0, 25, 50, 75, 100), el 85% ho considera. En els casos que no, una resposta proposa una escala de “like” de 7 o 10 punts. Una altra proposa una de 10 trams, amb escala de 10 (10,20,30...,100), o del 1 al 10.

Amb relació a si es troba a faltar alguna informació, un 35% creu que sí enfront un 65% que pensa que no. Es troben a faltar informacions diverses: dades de llicències concedides, dades empresarials d’inversió, nombre d’empreses estrangeres, tancades; l’assumpte de les reunions dels alts càrrecs; cap a quin sentit aniran les decisions que es prendran des de les institucions; molta més transparència de funció pública per la gent que vulgui preparar unes oposicions; més informació sobre la gestió pressupostària; el procés de selecció, les plantilles de correcció; més detall i concreció en temes sensibles; més serveis, equipaments i recursos georeferenciats; actualització d’alguns censos comercials.

Un 35% de les respostes considera que la informació no és comprensible enfront d’un 65% que creu que sí ho és.

Per arribar a la informació un 43% pensa que s’han de fer massa clics, i un 57% pensa que no.

Pel que fa a si la informació està actualitzada, un 50% considera que sí i l’altre 50% que no.

Un percentatge elevat de respostes (el 78%) pensa que, a banda de l’avaluació feta per l’Administració, seria important tenir una altra avaluació externa a l’administració. Una de les respostes indica que per tal que una avaluació sigui el més imparcial possible, és interessant que, a més d’existir una avaluació o “autoavaluació” de l’Administració pública en qüestió, hi hagi altres entitats o institucions externes que duguin a terme una avaluació.

L’estructura de l’informe és adequada per al 85% de les respostes. En els dos casos que discrepen, un diu que el document d'avaluació que ha de servir per acabar fent l'informe d'avaluació no és gens accessible, ni amigable, ni entenedor. L’altre cas diu que no pondera la importància de manera adequada, dona més valor a la forma que al fons.

El resultat de l’informe d’avaluació reflecteix fidelment el compliment de les obligacions de transparència per al 54% de les respostes, mentre que per al 46% no. En els casos que es considera que no, en un es diu que en relació amb l’accessibilitat, la puntuació obtinguda (93,25% de compliment) pot no correspondre amb la realitat, i és que la forma en què s’ordena i estructura la informació, en fa difícil l’accés. En aquest sentit, hi ha vegades que la pàgina a la que et porta no coincideix amb el contingut que s’esperava trobar. Així mateix, cal fer un gran nombre de clics per arribar a la informació i això pot provocar que el ciutadà desisteixi de buscar allò que precisa conèixer.

En un altre cas, s’indica que en un sentit purament normatiu compleix les obligacions. En un sentit ètic i de promoció del bon govern, no, ja que la informació és poc actualitzada, rígida, i molt superficial. La idea hauria de ser que si vull saber una cosa, la pugui trobar i/o preguntar, però l'accés a la informació pública triga com a mínim un mes, per tant no és gaire àgil.

Una altra consideració, indica que dóna la sensació que hi ha quelcom amagat que manca publicar, incrementant la desconfiança.

Una altra diu que sembla molt alt el resultat obtingut, encara potser compleix amb els mínims, però que ja que es disposa de l’estructura per mostrar-los, hauria d’haver molta més informació i recursos.

## 2.4 Propostes rebudes

Les 6 propostes rebudes han estat fetes per CECOT.

A continuació reproduïm les propostes.

**a) Sense especificar cap dels eixos de debat.**

1. “El format general del Portal.

Si és fàcil localitzar la informació, si l’aparença és amable i intuïtiva, si la cerca és senzilla i efectiva, etc.? Es difícil de dir i amb tants temes i continguts, hi ha de tot. Podem dir que la localització de continguts és millorable. Si cerques temes poc comuns o específics, costa bastant de trobar. El cercador, com tots, costa posar les paraules concretes per a una cerca optima.”

**b) Sobre l’eix 1: El procediment d’avaluació del compliment de les obligacions de transparència.**

2. “El contingut del Portal.

El Portal inclou tot el marcat a la L19/14. Però a l’articulat hi ha un apartat de cul de sac: m) Qualsevol matèria d’interès públic.., en el que haurien d’entrar moltes dades però a criteri de l’administració. Es podria dir que hi ha moltes dades que com a CECOT ens podrien interessar per efectuar estudis o un seguiment, com poden ser: dades de llicències d’activitats concedides a empreses, dades empresarials d’inversió, nombre d’empreses estrangeres, tancades, etc. i no les hem trobat.”

3. “Detecció d'informacions absents.

Temes d’altres informacions rellevant, són difícils de detectar en una avaluació departamental com aquesta, quan es va valorant la informació que ja està penjada. Tampoc ajuda si a valoració l’efectuen departaments estancs ja que totes les possibles dades que afecten a diferents departaments o que podrien quedar entre diferents conselleries, són difícils de detectar i, per tant, no es valora la seva absència. Aquest seria un punt feble, la visió global i les mancances en temes no obligats.”

4. “Actualització i utilització de les dades.

Hi ha espais amb continguts antics i sense actualització com el d’Empresa que no actualitzen dades des de 2015 http://cads.gencat.cat/ca/informes/informes-per-ambits-tematics/economia-i-empresa/ i totes les dades estan en pdf el que fa que siguin poc reutilitzables ni operables. Trobem a faltar les dades en diferents formats per a ser descarregats i utilitzats de forma fàcil i ràpida.”

5. “Sistemàtica de l'avaluació.

Respecte de l’Avaluació realitzada, Des de CECOT veiem el que seria una mancança de concepte. L’administració crea una taula de valoració i li traspassa a cada departament perquè faci una autoavaluació dels seus continguts al Portal. No ho realitza un ens extern, una empresa auditora externa, independent i de reconeguda solvència. Podriem dir que la valoració no és del tot imparcial.”

**c) Sobre l’eix 2: L’informe d’avaluació del compliment de les obligacions de transparència.**

6. “Valoració de l'Avaluació.

La participació pública a posteriori creiem que no és del tot transparent. Demanar a l’opinió pública sobre els resultats de l’avaluació no és el mateix que demanar l’opinió directe sobre els continguts i aparença. El ciutadà no pot valorar si una puntuació és correcte o no, però podria dir si li sembla un Portal poc intuïtiu o si li falten dades. No entrarem a valorar els resultats de les avaluacions de cada departament. No tenim prou dades.”

## 2.5 Anàlisi de les propostes rebudes

De l’anàlisi de les propostes rebudes, es poden extreure les següents propostes de millora.

1. “El format general del Portal.

* Millorar la localització dels continguts al Portal.

2. “El contingut del Portal.

* Publicar al Portal informacions d’interès general i d’interès públic.

3. “Detecció d'informacions absents.

* Millorar la visió global de les informacions subjectes a publicitat activa i de les informacions que no es publiquen.

4. “Actualització i utilització de les dades.

* Publicar la informació de manera actualitzada i en formats reutilitzables.

5. “Sistemàtica de l'avaluació.

* Fer una avaluació per part d’una entitat externa, independent i de reconeguda solvència, perquè sigui més objectiva i imparcial.

6. “Valoració de l'Avaluació.

* Demanar l’opinió a la ciutadania sobre els continguts i l’aparença del Portal.

## 2.6 Anàlisi conjunta de respostes al qüestionari i de les propostes rebudes

De l’anàlisi conjunta tant de les respostes al qüestionari publicat com de les propostes rebudes, podríem dir que han sorgit les propostes de millora i recomanacions següents, agrupades segons la temàtica concreta de què parlen.

1. La informació publicada al Portal de la Transparència.

* Millorar la localització dels continguts al Portal.
* Millorar l’ordenació i estructuració de la informació, per facilitar-ne l’accessibilitat.
* Millorar la visió global de les informacions subjectes a publicitat activa i de les informacions que no es publiquen.
* Publicar informació veraç, complerta, comprensible i accessible.
* Publicar la informació de manera actualitzada i en formats reutilitzables.
* Facilitar la consulta de la informació amb l’ús de mitjans informàtics en formats fàcilment comprensibles.
* Publicar al Portal informacions d’interès general i d’interès públic.
* Publicar aquelles informacions que generen un major interès, com per exemple les de caire econòmic i social.

2. L'avaluació.

* Fer una avaluació per part d’una entitat externa, independent i de reconeguda solvència, perquè sigui més objectiva i imparcial.
* Fer el document d’avaluació més accessible, amigable i entenedor.

3. La valoració del Portal de la Transparència.

* Demanar l’opinió a la ciutadania sobre els continguts i l’aparença del Portal.

4. Indicadors d’avaluació.

* Valorar el compliment de 0 i 10 punts, en intervals d’1 punt (0,1,2,...,10).

5. El resultat de l’avaluació.

* Mostrar els resultats de l’avaluació de forma més visible.

# 3. Conclusions

Aquest procés ha permès recollir 14 respostes al qüestionari plantejat i 6 propostes que han d'ajudar a repensar el model i els processos d'avaluació del compliment de les obligacions de transparència. A mode de resum, a continuació s’ofereix un llistat de les principals idees recollides segons els eixos de debat. L’objectiu d’aquest llistat no és validar ni prioritzar les diverses idees i propostes, sinó recollir-les com a tals.

**Sobre l’eix 1: El procediment d’avaluació del compliment de les obligacions de transparència.**

* Fer una avaluació per part d’una entitat externa, independent i de reconeguda solvència, perquè l’avaluació sigui més objectiva i imparcial.
* Fer el document d’avaluació més accessible, amigable i entenedor.
* Valorar el compliment de les obligacions de transparència en un interval entre 0 i 10 punts, en trams d’1 punt (0,1,2,...,10).
* Demanar l’opinió a la ciutadania sobre els continguts i l’aparença del Portal.

**Sobre l’eix 2: L’informe d’avaluació del compliment de les obligacions de transparència.**

* Mostrar els resultats de l’avaluació de forma més clara i visible.

Fora del que són els eixos de debat pròpiament, en relació amb la informació recollida tant del qüestionari com del detall de les aportacions, hi ha una sèrie de recomanacions de millora de la publicació de la informació al Portal de la Transparència.

**Sobre la informació publicada al Portal de la Transparència.**

* Millorar la localització dels continguts al Portal.
* Millorar l’ordenació i estructuració de la informació, per facilitar-ne l’accessibilitat.
* Millorar la visió global de les informacions subjectes a publicitat activa i de les informacions que no es publiquen.
* Publicar informació veraç, complerta, comprensible i accessible.
* Publicar la informació de manera actualitzada i en formats reutilitzables.
* Facilitar la consulta de la informació amb l’ús de mitjans informàtics en formats fàcilment comprensibles.
* Publicar al Portal informacions d’interès general i d’interès públic.
* Publicar aquelles informacions que generen un major interès, com per exemple les de caire econòmic i social.

1. En l’avaluació tancada el mes de gener de 2021 encara no era d’aplicació el Decret. [↑](#footnote-ref-1)
2. Enllaç: <http://governobert.gencat.cat/ca/transparencia/Que-es-transparencia-gencat/avaluacio/> [↑](#footnote-ref-2)
3. El procés participatiu i els informes corresponents es poden consultar al portal de participació de la Generalitat de Catalunya (Portal Participa): <https://participa.gencat.cat/processes/AvalTransparencia> [↑](#footnote-ref-3)
4. Enllaç al procés participatiu: <https://participa.gencat.cat/processes/avaluacio-transparencia> [↑](#footnote-ref-4)